TRENČÍN. Viac ako 300-tisíc eur získala trenčianska samospráva z Integrovaného regionálneho operačného programu.
Mesto peniaze využije na výstavbu cyklotrasy na Karpatskej ulici a preplatenie investície za vybudovanú druhú etapu trasy pre cyklistov z centra mesta na sídlisko Juh, ktorú vybudovali v tomto roku.
Nové úseky pribudnú budúci rok
Podľa hovorkyne Trenčína Eriky Ságovej predstavujú náklady na výstavbu cyklotrasy na Karpatskej ulici takmer 125-tisíc eur, spoluúčasť mesta predstavuje vyše 6 200 eur.Prečítajte si tiež:Čítajte
"Začíname s verejným obstarávaním, ktoré bude trvať približne tri mesiace. Následne začne víťaz súťaže s výstavbou cyklotrasy v dĺžke 270 metrov," vysvetlila. Odovzdanie cyklotrasy naplánovali na budúci rok, zrekonštruovať chcú aj chodníky.
Nekvalitnú prácu mesto reklamovalo u zhotoviteľa
V Trenčíne pribudli v tomto roku dva kilometre obojsmernej cyklotrasy, ktorej zhotovenie rozdelili na dve etapy.
Prvá časť vedie od kruhovej križovatky pri Keramoprojekte do centra mesta, mesto za ňu zaplatilo takmer 300-tisíc eur. Práce na výstavbe druhej etapy spustili v lete, začína sa od kruhového objazdu pri Keramoprojekte po úroveň kaplnky na cintoríne pod Juhom.
Súčasťou prác bolo aj rozšírenie Soblahovskej ulice a úprava križovatky Soblahovská-Cintorínska. Pri výstavbe došlo k zasunutiu autobusových zastávok mimo komunikácie a zrezaniu niekoľkých sakúr. Tie pred niekoľkými týždňami nahradili výsadbou nových. Za výstavbu druhej etapy zaplatilo mesto takmer 200-tisíc eur.
Prebratie tohto úseku mestom od zhotoviteľa sa ale skomplikovalo. Povrch cyklochodníka bol zvlnený, jazda bicyklom mohla byť pre ľudí nebezpečná.Prečítajte si tiež:Čítajte
"Povrch cyklotrasy na Soblahovskej je potom, ako ju zhotoviteľ na výzvu mesta preasfaltoval, v poriadku. Na križovatke Soblahovská – Olbrachtova býva po dažďoch kaluž, ktorá zasahuje aj do cyklotrasy, ale toto nie je spôsobené výstavbou cyklotrasy, ale zle navrhnutým odvodnením Soblahovskej ulice, ktorá má takmer nulový pozdĺžny sklon a voda nemá kam odtiecť. Kaluže bude správca komunikácii riešiť vybudovaním odvodňovacích vpustov," vysvetlila hovorkyňa mesta s tým, že aj v niektorých úsekoch 1. etapy je povrch nerovný.
"Napríklad v blízkosti bývalej zdravotníckej školy alebo pred DV centrom je povrch nerovný a neupravovaný. Do nového sme neinvestovali preto, že pod ním je starý, 70-ročný vodovod, ktorý je poruchový a pokiaľ nebude vymenený, je neekonomické a nezodpovednú tu klásť nový povrch," podotkla Erika Ságová. So správcami vodovodu mesto rokuje o jeho výmene.